བུ་ཆུང་འོད་ཟེར་རྡོ་རྗེ་མར་ནང་དགོན་པའི་ཁྲི་རུ་འཁོད་ཅིང་།ཀུན་གྱིས་གཙིགས་སུ་བཀུར་བའི་སྐྱབས་མགོན་དུ་གྱུར་རྗེས།གསལ་སྒྲོན་ལ་གོ་རྒས་མ་ཞེས་མངོན་ལྐོག་གང་རུང་ནས་མི་ཁ་གཏོང་མཁན་མ་བྱུང་།ཁོ་མོར་ཀུན་གྱིས་མ་ཡུམ་ཞེས་འབོད་ཅིང་།མར་ནང་གྲོང་ཚོ་ཕར་ཞོག་ལུང་ཁོག་དེའི་ཕུ་མདའ་བར་གསུམ་གྱི་གྲོང་མི་ཚང་མས་ས་གང་ནས་འཕྲད་ཀྱང་བརྩི་བཀུར་བླ་ལྷག་གིས་བྱེད།ཡིན་ན་ཡང་།བུ་ཆུང་དགོན་པར་ཁྲིད་པ་ནས་བཟུང་གསལ་སྒྲོན་སླར་ཡང་ཁེར་རྐྱང་དུ་ལུས་ཤིང་།མཚན་ལ་མཚམས་རེར་བུ་ཆུང་འོད་ཟེར་རྡོ་རྗེ་རུམ་དུ་ཉལ་ཡོད་པའི་སྣང་བ་དང་བཅས་ལག་སྙོབ་བྱེད་དུས་མུན་པའི་ཀློང་ནས་མལ་སའི་ནང་དུ་རང་གཅིག་པུ་སྟོང་ལྷང་ལྷང་དུ་ལུས་ཡོད་པ་རྟོགས།